কেথেৰিন লেংফোৰ্ড

**কেথেৰিন লেংফোৰ্ড** (ইংৰাজী: Katherine Langford; জন্ম: ২৯ এপ্ৰিল ১৯৯৬) এগৰাকী অষ্ট্ৰেলিয়ান অভিনেত্ৰী। কেইবাখনো স্বতন্ত্ৰ ছবিত অভিনয় কৰাৰ পাছত নেটফ্লিক্সৰ টেলিভিছন ধাৰাবাহিক *১৩ ৰিজনছ ৱাই* (২০১৭–২০১৮)ত হান্না বেকাৰৰ চৰিত্ৰত অভিনয় কৰি তেওঁ বিশেষ জনপ্ৰিয়তা লাভ কৰে, যাৰ ফলত তেওঁ গোল্ডেন গ্ল’ব বঁটাৰ বাবে মনোনয়ন লাভ কৰিছিল। ইয়াৰ পিছত তেওঁ *লাভ, চাইমন* (২০১৮) আৰু *নাইভছ আউট* (২০১৯) ছবিত অভিনয় কৰে, আৰু ডাৰ্ক কমেডী *স্পণ্টেনিয়াছ* (২০২০) আৰু নেটফ্লিক্স ধাৰাবাহিক *কাৰ্ছড* (২০২০)ত মুখ্য ভূমিকাত অভিনয় কৰে। 

## প্ৰাথমিক জীৱন

লেংফোৰ্ডৰ জন্ম পশ্চিম অষ্ট্ৰেলিয়াৰ পাৰ্থত হৈছিল, আৰু পাৰ্থৰ নদীপাৰস্থিত উপনগৰী এপলক্ৰছত তেওঁ ডাঙৰ-দীঘল হৈছিল। তেওঁ এলিজাবেথ লেংফোৰ্ড (নী গ্ৰীণ), এগৰাকী শিশু চিকিৎসক, আৰু ষ্টিফেন লেংফোৰ্ড, ৰয়েল ফ্লাইং ডক্টৰ ছাৰ্ভিছ পশ্চিম অভিযানৰ উড্ডীয়ন চিকিৎসক আৰু চিকিৎসা সেৱাৰ পৰিচালক, এই দম্পতীৰ জ্যেষ্ঠ কন্যা। তেওঁৰ সৰু ভগ্নী জোচেফিন লেংফোৰ্ডো এগৰাকী অভিনেত্ৰী। 

২০০৫ চনত লেংফোৰ্ডে হেইডি লেকৰ সৈতে কণ্ঠশিক্ষা আৰম্ভ কৰে আৰু ধ্ৰুপদী, জ্যাজ আৰু সমসাময়িক সংগীতত প্ৰশিক্ষণ লাভ কৰে। তেওঁ জ্যেষ্ঠ মাধ্যমিক শিক্ষাৰ বাবে পাৰ্থ মডাৰ্ন স্কুলত ভৰ্তিৰ সুযোগ লাভ কৰে, য’ত তেওঁ সংগীত আৰু নাট্য অধ্যয়ন কৰিছিল আৰু ক্ৰীড়া অধিনায়িকা হিচাপে দায়িত্ব পালন কৰিছিল। তেওঁ জাতীয় স্তৰত ৰেংকিং পোৱা এগৰাকী সাঁতোৰুৱাও আছিল।

প্ৰথমতে বিদ্যালয় জীৱনত তেওঁ চিকিৎসা বিজ্ঞান আৰু ৰাজনীতিৰ প্ৰতি আগ্ৰহী আছিল। ২০১২ চনত কিশোৰী অৱস্থাত তেওঁ লেডি গাগাৰ “বৰ্ণ দিছ ৱে বল” সংগীতানুষ্ঠানত উপস্থিত থাকে, যিয়ে তেওঁক পিয়ানো শিকিবলৈ অনুপ্ৰাণিত কৰে। তেওঁ নিজে লিখা তিনিটা মৌলিক গীত—“আইভ গট আ ক্ৰাশ অন জোই বশ”, “ইয়ং এণ্ড ষ্টুপিড”, আৰু “থ্ৰী ৱাৰ্ডছ”—গাই ভিডিঅ’ শ্বেয়াৰ কৰিছিল। “ইয়ং এণ্ড ষ্টুপিড” গীতটো ২০১৩ চনত পাৰ্থৰ তিনিজন কিশোৰৰ মৃত্যুৰ পাছত লিখা এক আত্মহত্যা-বিৰোধী গীত। পাৰ্থ মডাৰ্নত শেষ বৰ্ষত তেওঁ সাঁতোৰ এৰি সংগীত আৰু অভিনয়ত মনোনিৱেশ কৰে। তেওঁ কেইবাটাও সংগীত আৰু নাট্য প্ৰতিযোগিতাত সফল হয়। ২০১৩ চনত বিদ্যালয়ৰ ‘হোটেল ছ'ৰেণ্ট'’ নাটকত অভিনয় কৰে আৰু সেই বছৰেই স্নাতক হয়।

২০১৪ চনৰপৰা ২০১৫ চনলৈকে তেওঁ প্ৰিন্সিপাল একাডেমী অৱ ডান্স এণ্ড থিয়েটাৰ আৰ্টছত সংগীত-নাট্য বিষয়ত অধ্যয়ন কৰে আৰু ‘Godspell’ প্ৰযোজনাত অংশগ্ৰহণ কৰে। ২০১৫ চনত তেওঁ নেচনেল ইনষ্টিটিউট অৱ ড্ৰামাটিক আৰ্ট (NIDA)ৰ এডভান্সড এক্টৰছ ৰেছিডেন্সীত অংশ ল’বলৈ নিৰ্বাচিত পাঁচজন শিক্ষাৰ্থীৰ মাজৰ এজন আছিল। সেই বছৰেই নিকলছনছ একাডেমী অৱ স্ক্ৰিন এক্টিংত প্ৰশিক্ষণ গ্ৰহণ কৰি ‘Evita’ নাট্য প্ৰযোজনাত জুৱান পেৰনৰ প্ৰেমিকাৰ চৰিত্ৰত অভিনয় কৰে। তেওঁ ৱেষ্টাৰ্ন অষ্ট্ৰেলিয়ান একাডেমী অৱ পাৰফৰ্মিং আৰ্টছত অভিনয় বিষয়ত বেচেলৰ অৱ আৰ্টছ অধ্যয়নৰ সুযোগ লাভ কৰিছিল আৰু ২০১৬ চনত অধ্যয়ন আৰম্ভ কৰাৰ উদ্দেশ্য আছিল। কিন্তু শেষত তেওঁ সেই পাঠ্যক্ৰমত ভৰ্তি নহৈ পেছাদাৰী অভিনয় কেৰিয়াৰ আৰম্ভ কৰে।

## কেৰিয়াৰ

লেংফোৰ্ডে প্ৰথমতে কেইবাখনো সৰু স্বতন্ত্ৰ ছবিত অভিনয় কৰে, যেনে *ষ্ট’ৰি অৱ মিছ অক্সিজেন* (২০১৫), *ইমপাৰফেক্ট কোৱাড্ৰেণ্ট* (২০১৬), আৰু *ড’টাৰ* (২০১৬)।
  তেওঁ *ড’টাৰ* ছবিখনত মুখ্য চৰিত্ৰত অভিনয় কৰিছিল, যিখন ২০১৬ চনৰ কান চলচ্চিত্ৰ মহোৎসৱত প্ৰদৰ্শিত হৈছিল। ২০১৬ চনত ৱেষ্টাৰ্ন অষ্ট্ৰেলিয়ান একাডেমী অৱ পাৰফৰ্মিং আৰ্টছৰ প্ৰস্তাৱ নাকচ কৰাৰ পাছত লেংফোৰ্ডে *উইল* নামৰ টেলিভিছন ধাৰাবাহিকৰ বাবে অডিশ্যন দিয়ে, যিখন উইলিয়াম শ্বেক্সপীয়ৰৰ প্ৰাৰম্ভিক জীৱনৰ ওপৰত আধাৰিত। কিন্তু তেওঁ সেই চৰিত্ৰ লাভ নকৰিলে। 

তাৰ পিছত তেওঁ ৰহস্যধৰ্মী কিশোৰ নাট্যধাৰাবাহিক *১৩ ৰিজনছ ৱাই*ত হান্না বেকাৰৰ চৰিত্ৰত অভিনয়ৰ সুযোগ লাভ কৰে আৰু প্ৰথম দুটা ছিজনত অভিনয় কৰে। এই চৰিত্ৰ লাভ কৰাৰ সময়ত তেওঁ মাত্ৰ ১০ দিনৰ ভিতৰত O-1 ভিছা সংগ্ৰহ কৰিবলগীয়া হৈছিল। চৰিত্ৰটোৰ বাবে তেওঁ “It’s On Us” অভিযানৰ এজন প্ৰতিনিধি আৰু এজন মানসিক চিকিৎসকৰ সৈতে আলোচনা কৰিছিল। এই চৰিত্ৰৰ বাবে তেওঁ গোল্ডেন গ্ল’ব বঁটাৰ শ্ৰেষ্ঠ অভিনেত্ৰী – টেলিভিছন ধাৰাবাহিক (ড্ৰামা) শাখাত মনোনয়ন লাভ কৰে। ২৫ মে’ ২০১৮ তাৰিখে তেওঁ ঘোষণা কৰে যে তৃতীয় ছিজনত তেওঁ ঘূৰি নাহিব।

২০১৬ চনৰ ডিচেম্বৰ মাহত তেওঁ উইলিয়াম মৰিছ এণ্ডেভাৰৰ সৈতে চুক্তিবদ্ধ হয়। তাৰ পিছত তেওঁ *দ্য মিসগাইডেড* ছবিত অভিনয় কৰে, যিখন ২০১৮ চনত মুক্তি পায়। একে বছৰতে তেওঁ *লাভ, চাইমন* ছবিত অভিনয় কৰে। ২০১৮ চনৰ অক্টোবৰ মাহত তেওঁ *এভেঞ্জাৰ্ছ: এণ্ডগেম* ছবিত অভিনয়ৰ বাবে নিৰ্বাচিত হৈছিল, কিন্তু পিছলৈ দৃশ্যসমূহ চূড়ান্ত সংস্কৰণৰপৰা বাদ দিয়া হয়।

২০১৯ চনত তেওঁ হত্যাৰহস্যধৰ্মী ছবি *নাইভছ আউট*ত সহ-অভিনয় কৰে। এই ছবিৰ বাবে তেওঁ ক্ৰিটিকছ’ চয়িচ বঁটাত সমষ্টিগত অভিনয় শাখাত মনোনয়ন লাভ কৰা দলৰ অংশ আছিল।

২০২০ চনত তেওঁ *স্পণ্টেনিয়াছ* ছবিত অভিনয় কৰে আৰু ক্ৰিটিকছ’ চয়িচ ছুপাৰ এৱাৰ্ডছত মনোনয়ন লাভ কৰে। তেওঁ *কাৰ্ছড* নামৰ ৱেব ধাৰাবাহিকত নিমুয়েৰ চৰিত্ৰত অভিনয় কৰে, যিখন ২০২০ চনত নেটফ্লিক্সত মুক্তি পায়।

২০২২ চনত তেওঁ *দ্য ভেনেৰী অৱ সামান্থা বাৰ্ড* ধাৰাবাহিকত অভিনয়ৰ বাবে নিৰ্বাচিত হয়। ২০২৩ চনত ৰাইটাৰ্ছ গিল্ড অৱ আমেৰিকা আন্দোলনৰ বাবে প্ৰযোজনা স্থগিত ৰখা হয়। ২৩ ছেপ্টেম্বৰ ২০২৪ তাৰিখে তেওঁ ৰংমঞ্চত প্ৰথম অভিনয় কৰে আৰু *কেবাৰে* সংগীতনাট্যত ছেলি বাউল্‌ছৰ চৰিত্ৰ গ্ৰহণ কৰে।

## ফিল্ম'গ্ৰাফি

### চলচ্চিত্ৰ

### দূৰদৰ্শন

### ৰংমঞ্চ

## বঁটা আৰু মনোনয়ন

## তথ্যসূত্ৰ

## বাহ্যিক সংযোগ
* 

শ্ৰেণী:অষ্ট্ৰেলিয়ান চলচ্চিত্ৰ অভিনেত্ৰী